
Energiahatékonyság I-II-III.

Kulcsszavak: energiahatékonyság;mulandóság;fotórealisztikus
A kép születését annak köszönhetem, hogy visszaültem az egyetem padsoraiba. 2022. őszi félévében témát kellett választani „Festészet” tantárgyból. Mivel az elmúlt tíz évben nem igazán foglalkoztam a festészettel, így nehezen tudtam, merre induljak. Az óra keretein belül megismert alkotók inspiráltak. Jovián György munkásságát tekintve, nagy rokonszenvet érzek. Egyrészről azért, mert én is erdélyi vagyok, másrészt pedig a realisztikus ábrázolásmódjában a mindennapi életből vett képi elemeket olyan kontextusba emeli, mely már filozofikus, szakrális és társadalmi problémákat vet fel.
2022-ben a médiában és a politikában egyaránt nagyobb figyelmet fordítottak az energiapazarlásra. Bevezettek különféle korlátozásokat. Elgondolkodtam…, igazából mi mindig törekedtünk arra, hogy többnyire környezettudatosan éljünk. A gázon nem igazán tudunk spórolni, mert kiköttettük, amikor a házat megvettük. A villamosenergia használatát sem visszük túlzásba, ugyanis sok konnektor nem lett bekötve. A konyhában a melegvíz bekötését technikai okok miatt nem sikerült a mai napig sem megoldani. Amikor elkezdtem megtervezni a sorozatom, éreztem, hogy ez több egy puszta feladatnál. Úgy érzem rátaláltam arra a kifejezésmódra melyben meg tudom mutatni érzéseimet, gondolataimat. Rengeteg fényképet készítettem, s mint egy csendéletnél, próbáltam a látvány megörökítésén túl, úgy elhelyezni a tárgyakat, hogy mélyebb mondanivalót is közvetítsenek fotórealisztikus megközelítéssel.
Az Energiahatékonyság 2022 I. „Meleg vizes vakdugó” képnél a legnagyobb kihívást a króm tükröződések megfestése volt. A sorozat közül leginkább az Energiahatékonyság 2022 II. „Gázcsonk” festését élveztem a leginkább, de az Energiahatékonyság 2022 III. „Villany beépíthető doboz” képnél a kis finom részletek kidolgozása szenvedélyesen magával ragadott. A repedéseket, a korrodáló csőszerkezetet és a csavaron való fényjátékot igyekeztem olyan gondossággal megfesteni, hogy azok megmutassák az idő múlását. A mulandósággal együtt jár a csend is. Azt a csendet szerettem volna megmutatni, mely az energia hiányával jár. A fogyasztói társadalom kapzsi, mohó harsogásával szemben álló némaságot. A több mint százéves vályogfalba helyezett műanyag doboz összeköti a múltat és a jelent. Megmutatja, hogy mennyire eltávolodtunk a természettől, és mennyire nem tiszteljük már a földünket, mely szó szerint otthont ad nekünk.



